SK Úradný vestník Európskej únie L 351/33

NARIADENIE EURÓPSKEHO PARLAMENTU A RADY (EÚ) č. 1216/2012

z 12. decembra 2012,

ktorým sa v súvislosti s pristúpením Chorvátska k Európskej únii zavádzajú osobitné dočasné opatrenia na prijímanie úradníkov a dočasných zamestnancov Únie

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 336,

so zreteľom na návrh Európskej komisie predložený po konzultáciách s Výborom pre služobný poriadok,

po postúpení návrhu legislatívneho aktu národným parlamentom,

so zreteľom na stanovisko Súdneho dvora (1),

so zreteľom na stanovisko Dvora audítorov (2),

konajúc v súlade s riadnym legislatívnym postupom (3),

keďže:

(1) V súvislosti s pristúpením Chorvátska k Európskej únii 1. júla 2013 by sa mali prijať osobitné dočasné opatrenia, ktoré sa odchýlia od Služobného poriadku úradníkov Európskej únie (ďalej len „služobný poriadok“) a od Podmienok zamestnávania ostatných zamestnancov Európskej únie stanovených v nariadení Rady (EHS, Euratom, ESUO) č. 259/68 (4).

(2) Vzhľadom na veľkosť Chorvátska a na počet potenciálne dotknutých osôb by osobitné dočasné opatrenia mali zostať v platnosti počas dostatočne dlhého obdobia. Dátum 30. jún 2018 sa v tejto súvislosti javí ako najvhodnejší termín skončenia platnosti týchto opatrení.

(3) Vzhľadom na potrebu uskutočniť plánovaný nábor pracovníkov čo najskôr po pristúpení by sa toto nariadenie malo prijať pred skutočným dátumom pristúpenia,

PRIJALI TOTO NARIADENIE:

Článok 1

Nábor úradníkov

1. Bez ohľadu na článok 4 druhý a tretí odsek, článok 7 ods. 1, článok 27 a článok 29 ods. 1 písm. a) a b) služobného poriadku môžu byť od skutočného dátumu pristúpenia Chorvátska až do 30. júna 2018 vymenovaní na voľné pracovné miesta úradníkov chorvátski štátni príslušníci, a to do maximálne stanoveného počtu pracovných miest a s prihliadnutím na diskusiu o rozpočte.

2. Menovania takýchto úradníkov na pracovné miesta sa uskutočnia po skutočnom dátume pristúpenia a s výnimkou vyšších úradníkov (generálni riaditelia alebo zamestnanci v rovnocennej funkcii v triede AD 16 alebo AD 15 a riaditelia alebo zamestnanci v rovnocennej funkcii v triede AD 15 alebo AD 14) po výberových konaniach buď na základe kvalifikačných predpokladov alebo skúšok, alebo kvalifikačných predpokladov aj skúšok zorganizovaných v súlade s prílohou III k služobnému poriadku.

Článok 2

Nábor dočasných zamestnancov

1. Článok 1 ods. 1 sa uplatňuje mutatis mutandis na nábor chorvátskych štátnych príslušníkov na miesta dočasných zamestnancov.

2. Menovania takýchto dočasných zamestnancov sa uskutočnia po skutočnom dátume pristúpenia.

Článok 3

Nadobudnutie účinnosti

Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Štrasburgu 12. decembra 2012 Za Európsky parlament predseda M. SCHULZ Za Radu predseda A. D. MAVROYIANNIS

(1) Stanovisko z 12. novembra 2012 (zatiaľ neuverejnené v úradnom vestníku).

(2) Ú. v. EÚ C 364, 23.11.2012, s. 1.

(3) Pozícia Európskeho parlamentu z 20. novembra 2012 (zatiaľ neuverejnená v úradnom vestníku) a rozhodnutie Rady z 12. decembra 2012.

(4) Ú. v. ES L 56, 4.3.1968, s. 1.